本身係荷蘭人嘅公民黨(公文袋)南區區議員司馬文,早前有意參選九月立法會區議會超級議席,但就被公民黨基於佢仲未攞到中國護照為由拒絕。直到尋日就有新發展,就係司馬文終於正式放棄荷蘭國籍,佢今朝仲會去入境事務處領取入籍中國籍嘅證明。不過,據講公文袋依然唔畀佢參選,尋日一度傳出佢為參選退黨。
司馬文尋日傍晚同公文袋商討參選問題,據聞最後雙方有所讓步,大家有意再去傾個兩全其美嘅解決方法。不過,該黨黨魁梁家傑夜晚被問到司馬文退黨事件,就仍然有保留話:「畀啲時間操作吓啦,佢(司馬文)仲未攞到國籍喎!」咁即係會唔會勸退司馬文呢?梁家傑就再話:「畀啲時間操作吓啦,呢幾日會有決定o架喇。」但佢就堅決表明唔會換名單。
公文袋無派人選超級議席,但又唔畀司馬文出選,究竟當中有乜因由呢?莫非如傳聞話佢哋冇錢冇資源?如果司馬文自己出錢參選,佢哋又係咪批准呢?抑或如傳聞所講,佢哋已讓路畀白鴿黨參選呢?